ΑΠΟΦΑΣΗ ΤΗΣ ΕΠΙΤΡΟΠΗΣ της 14ης Νοεμβρίου 1994 για δεύτερη τροποποίηση της απόφασης 94/462/ΕΚ για ορισμένα μέτρα προστασίας που αφορούν την κλασική πανώλη των χοίρων στη Γερμανία και για την κατάργηση της απόφασης 94/178/ΕΚ (Κείμενο που παρουσιάζει ενδιαφέρον για τον ΕΟΧ) (94/740/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τη οδηγία 90/425/ΕΟΚ του Συμβουλίου της 26ης Ιουνίου 1990 σχετικά με τους κτηνιατρικούς και ζωοτεχνικούς ελέγχους που εφαρμόζονται στο ενδοκοινοτικό εμπόριο ορισμένων ζώντων ζώων και προϊόντων με προοπτική την υλοποίηση της εσωτερικής αγοράς (1), όπως τροποποιήθηκε τελευταία από την οδηγία 92/118/ΕΟΚ (2), και ιδίως το άρθρο 10 παράγραφος 4,

Εκτιμώντας:

ότι, συνεπεία των κρουσμάτων κλασικής πανώλους των χοίρων που εκδηλώθηκαν σε διάφορα μέρη της Γερμανίας, η Επιτροπή εξέδωσε την απόφαση 94/462/ΕΚ της 22ας Ιουλίου 1994 για ορισμένα μέτρα προστασίας που αφορούν την κλασική πανώλη των χοίρων στη Γερμανία και για την κατάργηση της απόφασης 94/178/ΕΚ (3), όπως τροποποιήθηκε από την απόφαση 94/600/ΕΚ (4)-

ότι στη Γερμανία εκδηλώθηκαν κρούσματα κλασικής πανώλους των χοίρων- ότι μερικά κρούσματα εκδηλώθηκαν σε περιοχές όπου η νόσος εμφανίζεται στον πληθυσμό των αγριόχοιρων-

ότι, ενδέχεται, τα κρούσματα αυτά, να θέσουν σε κίνδυνο τις αγέλες άλλων κρατών μελών ενόψει του εμπορίου ζώντων χοίρων, νωπού χοιρείου κρέατος και ορισμένων προϊόντων με βάση το κρέας-

ότι η Γερμανία έχει λάβει μέτρα σύμφωνα με την οδηγία 80/217/ΕΟΚ του Συμβουλίου της 22ας Ιανουαρίου 1980 περί θεσπίσεως κοινοτικών μέτρων για την καταπολέμηση της κλασικής πανώλους των χοίρων (5), όπως τροποποιήθηκε τελευταία από την απόφαση 93/384/ΕΟΚ (6), και, επιπλέον, θέσπισε και πρόσθετα μέτρα-

ότι η εξέλιξη της κατάστασης καθιστά αναγκαία την τροποποίηση των ισχυόντων μέτρων-

ότι τα μέτρα που προβλέπονται στην παρούσα απόφαση είναι σύμφωνα με τη γνώμη της Μόνιμης Κτηνιατρικής Επιτροπής,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Η απόφαση 94/462/ΕΚ τροποποιείται ως εξής:

1. Το άρθρο 1 αντικαθίσταται από το ακόλουθο κείμενο:

"Άρθρο 1

1. Η Γερμανία δεν αποστέλλει στα λοιπά κράτη μέλη χοίρους αναπαραγωγής και απόδοσης, εκτός εάν:

- προέρχονται από εκμετάλλευση στην οποία δεν εισήχθηκαν ζώντες χοίροι κατά τις 30 ημέρες που προηγούνται της αποστολής των εν λόγω χοίρων,

- έχουν υποβληθεί σε δοκιμασία για αντισώματα της κλασικής πανώλους των χοίρων (ιός HC) με αρνητικό αποτέλεσμα- η δοκιμασία αυτή πρέπει να διεξάγεται, σύμφωνα με τις διατάξεις του παραρτήματος IV σημείο 1 της οδηγίας 80/217/ΕΟΚ του Συμβουλίου, εντός τεσσάρων ημερών από την πιστοποίηση,

- έχουν υποβληθεί, στην εκμετάλλευση καταγωγής, στην κλινική εξέταση που απαιτείται από την οδηγία 64/432/ΕΟΚ(7)(). Η εξέταση περιλαμβάνει όλους τους χοίρους και τις εγκαταστάσεις της εκμετάλλευσης καταγωγής. Τα ζώα ταυτοποιούνται με ενώτια στην εκμετάλλευση καταγωγής και σε κάθε κέντρο συγκέντρωσης ώστε να είναι δυνατή η επιβεβαίωση και εξακρίβωση της προέλευσης. Τα μέσα μεταφοράς φέρουν επίσημη σφραγίδα.

2. Τα μέτρα που αναφέρονται στη δεύτερη περίπτωση της παραγράφου 1 ισχύουν μόνο για χοίρους που κατάγονται από τις περιοχές που περιγράφονται στο παράρτημα Ι.

3. Η μετακίνηση εντός της Κοινότητας των ζώων που αναφέρονται στην παράγραφο 1 επιτρέπεται μόνο μετά την πάροδο τριών ημερών από την γνωστοποίησή της, από την αρμόδια τοπική κτηνιατρική αρχή, στην κεντρική κτηνιατρική αρχή του κράτους μέλους προορισμού.

"

2. Στο άρθρο 2, ο όρος "94/600/ΕΚ" αντικαθίσταται από τον όρο "94/740/ΕΚ".

3. Στο άρθρο 3, ο όρος "το παράρτημα" αντικαθίσταται από τον όρο "το παράρτημα ΙΙ".

4. Στο άρθρο 8, οι όροι "20 Νοεμβρίου" αντικαθίστανται από τους όρους "20 Δεκεμβρίου".

5. Το παράρτημα αντικαθίσταται από το ακόλουθο κείμενο:

"ΠΑΡΑΡΤΗΜΑ Ι

- Μεκλεμβούργο-Δυτική Πομερανία,

- Ρηνανία-Παλατινάτο,

- Κάτω Σαξονία, εξαιρουμένων των νομών (Kreis): Grafschat Bentheim και Emsland,

- και οι ακόλουθες περιοχές στη Βαυαρία:

α) στη διοικητική περιφέρεια (Regierungsbezirk) της Κάτω Βαυαρίας, οι νομοί: Landshut, Kelheim, Dingolfing-Landau, Rottal-Inn και η πόλη Landshut-

β) στη διοικητική περιφέρεια (Regierungsbezirk) της Άνω Βαυαρίας, οι νομοί: Freising, Erding, Muehldorf, Altoetting, Dachau και Pfaffenhofen,

- οποιοσδήποτε νομός (Kreis), εκτός των προαναφερθέντων περιοχών, στον οποίο εμφανίζονται κρούσματα.

ΠΑΡΑΡΤΗΜΑ ΙΙ

Ορρολογική ανίχνευση αντισωμάτων της κλασικής πανώλους των χοίρων (ιός HC)

Οι γερμανικές αρχές πρέπει να εφαρμόζουν κάθε χρόνο πρόγραμμα ορρολογικής ανίχνευσης επί δειγμάτων που ισοδυναμούν με το 5 % του εθνικού πληθυσμού συών και κάπρων (100 000 δείγματα το χρόνο).

Το πρόγραμμα ανίχνευσης πρέπει, εφόσον είναι δυνατόν, να χρησιμοποιεί δείγματα ορρού που συλλέγονται κατά την εφαρμογή του εθνικού προγράμματος για την εξάλειψη της νόσου του Aujesky. Επίσης, το πρόγραμμα πρέπει να επικεντρώνεται σε αγέλες που είναι πολύ πιθανό να κινδυνεύουν να προσβληθούν από την κλασική πανώλη των χοίρων:

- μικρές αγέλες αναπαραγωγής κοντά σε πόλεις ή αγροκτήματα όπου παχύνονται σύες προς σφαγή και μπορεί να έχουν τραφεί με κατάλοιπα τροφών σε υγρά μορφή (swill),

- κάπροι που χρησιμοποιούνται για φυσική οχεία και κυρίως οι κάπροι που χρησιμοποιούνται σε περισσότερες της μίας εκμετάλλευσης,

- αγέλες σε περιοχές που υπάρχουν αγριόχοιροι,

- αγέλες σε διοικητικές περιφέρειες (Regierungsbezirke) όπου σημειώθηκαν κρούσματα κλασικής πανώλους των χοίρων από την 1η Αυγούστου 1994."

Άρθρο 2

Τα κράτη μέλη τροποποιούν τα μέτρα που εφαρμόζουν στις συναλλαγές ώστε να συμμορφωθούν προς την παρούσα απόφαση. Ενημερώνουν αμέσως την Επιτροπή σχετικά.

Άρθρο 3

Η παρούσα απόφαση απευθύνεται στα κράτη μέλη.

Βρυξέλλες, 14 Νοεμβρίου 1994.

Για την Επιτροπή

Rene STEICHEN

Μέλος της Επιτροπής

(1) ΕΕ αριθ. L 224 της 18. 8. 1990, σ. 29.

(2) ΕΕ αριθ. L 62 της 15. 3. 1993, σ. 49.

(3) ΕΕ αριθ. L 189 της 23. 7. 1994, σ. 89.

(4) ΕΕ αριθ. L 240 της 15. 9. 1994, σ. 30.

(5) ΕΕ αριθ. L 47 της 21. 2. 1980, σ. 11.

(6) ΕΕ αριθ. L 166 της 8. 7. 1993, σ. 34.

(7)() EE αριθ. L 121 της 29. 7. 1980, σ. 64.